טור מנוקד אורח חיים תקב
אֵין מוֹצִיאִין הָאֵשׁ לֹא מִן הָעֵצִים, וְלֹא מִן הָאֲבָנִים, וְלֹא מִן הֶעָפָר, וְלֹא מִן הַמַּיִם - כְּגוֹן שֶּׁנּוֹתְנִין מַיִם בִּזְכוּכִית זַכָּה כְּנֶגֶד הַשֶּׁמֶשׁ וְהַנְּעֹרֶת נִדְלֶקֶת בָּהּ.

וְאֵין עוֹשִׂין פֶּחָמִין, וְאֵין נוֹפְחִין בְּמַפּוּחַ, מִפְּנֵי שֶׁדּוֹמֶה לִמְלֶאכֶת אֻמָּן, אֶלָּא בִּשְׁפוֹפֶרֶת.
כָּתַב אֲדֹנִי אָבִי הָרֹא"שׁ זַ"ל - בְּמַפּוּחַ קָטָן שֶׁל בַּעַל הַבַּיִת שָׁרִי, דְּלֹא דָּמִי לִמְלֶאכֶת אֻמָּן, וְלֹא לְנַפָּחִים, וְלֹא לְצוֹרְפֵי זָהָב.
וּמִיהוּ אֵין לְהָקֵל, מִדְּלא אַשְׁכְּחָן הֶיתֵּרָא אֶלָּא בִּשְׁפוֹפֶרֶת, מִכְלַל דְּכָל מַפּוּחַ אָסוּר.

כְּשֶׁעוֹשֶׂה הָאֵשׁ וְנוֹתֵן עָלֶיהָ הַקְּדֵרָה, צָרִיךְ לִיזָּהֵר בְּסִדּוּר הָעֵצִים וּבִנְתִינַת הַקְּדֵרָה עֲלֵיהֶן שֶׁלֹּא יְהֵא דּוֹמֶה לְבִנְיָן, דְּאָמַר רַב יְהוּדָה - 'מְדוּרְתָּא מִלְמַעְלָה לְמַטָּה - שָׁרִי. מִמַּטָּה לְמַעְלָה - אָסוּר. וְכֵן פּוּרְיָא, וְכֵן חָבִיתָא'.
פֵּרוּשׁ - כְּשֶׁעוֹשִׂין מְדוּרָה גְּדוֹלָה עוֹשִׂין אַרְבַּע שׁוּרוֹת שֶׁל עֵצִים כְּעֵין אַרְבַּע דּוֹפְנֵי הַתֵּבָה וְנוֹתְנִין עֲלֵיהֶן עֵצִים, וּבְהָא קָאָמַר שֶׁלֹּא יַעֲשֶׂה הַדְּפָנוֹת תְּחִלָּה אֶלָּא אֶחָד יֹאחַז הָעֶלְיוֹנָה בְּיָדוֹ, וְאֶחָד יַעֲשֶׂה הַדְּפָנוֹת תַּחְתֵּיהֶם שֶׁלֹּא יְהֵא דֶּרֶךְ בִּנְיָן.

מְדוּרָה הָעֲשׂוּיָה מֵעֵצִים דַּקִּים, מֻתָּר לְהָסִיר מֵהֶם כָּל זְמַן שֶׁלֹּא אָחַז בָּהֶן הָאוּר.

וְכֵן הַקְּדֵרָה כְּשֶׁשּׁוֹפְתִין אוֹתָהּ, לֹא יַנִּיחַ אֲבָנִים תְּחִלָּה וְיִתֶּן אוֹתָהּ עֲלֵיהֶם, אֶלָּא יֹאחֲזֶנָּה בָּאֲוִיר וַיִּתֵּן הָאֲבָנִים תַּחְתֶּיהָ.

וְכֵן בֵּיצִים כְּשֶׁצּוֹלִין אוֹתָם וּמַנִּיחִין אַחַת עַל גַּבֵּי שְׁתַּיִם וְהָאֵשׁ בֵּינֵיהֶן, יֹאחַז הָעֶלְיוֹנָה בְּיָדוֹ וְיִתֶּן הָאֲחֵרוֹת תַּחְתֶּיהָ.

'וְכֵן פּוּרְיָא' - כְּשֶׁרוֹצֶה לְהַעֲמִיד הַמִּטָּה, אוֹחֵז הַקְּרָשִׁים לְמַעְלָה וּמַכְנִיס הָרַגְלַיִם תַּחְתֵּיהֶן, אֲבָל לֹא יִתֵּן הָ‍רַגְלַיִם תְּחִלָּה וְהַקְּרָשִׁים עֲלֵיהֶן.
וְדַוְקָא כְּשֶׁהַדְּפָנוֹת מְחֻבָּרוֹת כְּגוֹן דּוֹפְנֵי הַתֵּבָה, הָא לָאו הֲכִי - שָׁרִי, דְּאֵין עֲשִׂיַּת אֹהֶל עֲרַאי כָּזֶה אָסוּר בְּלֹא עֲשִׂיַּת מְחִיצוֹת.
וְעַל כֵּן אֵין צָרִיךְ לִיזָּהֵר כְּשֶׁמְּשִׂימִין הַשֻׁלְחָן שֶׁיָּשִׂימוּ הַשֻׁלְחָן וְאַחַר כָּךְ הָרַגְלַיִם, דְּכֵיוָן שֶּׁאֵין לוֹ מְחִיצוֹת אֵין לָחוּשׁ.

'וְכֵן חֲבִיתָא' - כְּשֶׁרוֹצִין לְהַטּוֹתָהּ עַל אֲבָנִים מַטִּין אוֹתָהּ תְּחִלָּה וְאַחַר כָּךְ נוֹתְנִים אֲבָנִים תַּחְתֶּיהָ.
אוֹ כְּשֶׁמְּסַדְּרִין חָבִיּוֹת זוֹ עַל זוֹ אַחַת עַל גַּבֵּי שְׁתַּיִם, יֹאחַז הָעֶלְיוֹנָה בְּיָדוֹ וּמְסַדֵּר הַתַּחְתּוֹנוֹת תְּחִלָּה.
אֲבָל אֲבָנִים שֶׁל בֵּית הַכִּסֵּא מֻתָּר לְצַדְּדָן.

רַשִׁ"י פֵּרֵשׁ דְּכָל זֶה[1] דְּלֹא כְּהִלְכְתָא, דְּקָיְימָא לָן כְּרַבִּי שִׁמְעוֹן דְּדָבָר שֶּׁאֵין מִתְכַּוֵּן מֻתָּר.
אֲבָל רִ"י פֵּרֵשׁ דְּחַשֵּׁיב שַׁפִּיר מִתְכַּוֵּן, שֶׁהֲרֵי מְכַוֵּן לְמַה שֶׁעוֹשֶׂה.

כָּתַב הָרַשְׁבָּ"א בְּשֵׁם הַתּוֹסְפוֹת - שֶׁלֹּא אָסְרוּ אֶלָּא כִּי הַאי גַּוְנָא שֶׁצָּרִיךְ לָאֲוִיר שֶׁלְּמַטָּה, אֲבָל אִם אֵינוֹ צָרִיךְ לָאֲוִיר מֻתָּר.
עַל כֵּן מֻתָּר לְהָנִיחַ סֵפֶר מִכָּאן וְאֶחָד מִכָּאן וְאֶחָד עַל גַּבֵּיהֶן, כֵּיוָן שֶׁאֵינוֹ צָרִיךְ לָאֲוִיר שֶׁלְּמַטָּה.

אֵין סוֹמְכִין הַקְּדֵרָה בִּבְקַעַת עֵץ לַחָה, דְּכֵיוָן שֶׁהִיא לַחָה וְאֵינָהּ רְאוּיָה לְהַסָּקָה אָסוּר לְטַלְטְלָהּ לְצֹרֶךְ שׁוּם דָּבָר.
אֲבָל יְבֵשָׁה שֶׁרְאוּיָה לְהַסָּקָה מֻתֶּרֶת לְכָל דָּבָר.

אֵין מְבַשְּׁלִין בִּקְדֵרוֹת שֶׁל חֶרֶס חֲדָשׁוֹת אֶלָּא אִם כֵּן הִרְתִּיחָן תְּחִלָּה מֵעֶרֶב יוֹם טוֹב, מִפְּנֵי שֶׁהַבִּשּׁוּל הָרִאשׁוֹן מְחַזְּקָן וְהוּא גְּמַר תִּקּוּנָם.